किन्तु प्रकृति का अर्थ ही है कि अपने-आप की पुनरावृत्ति करते रहना। हरकिशन को हताश करने एक बार बाढ़ ने सब कुछ चौपट करने की ठान ली और फिर सूखे ने आकर खेती को निर्जीव कर दिया। सरकारी मदद जो किसानों को मिलनी चाहिये, उसे हमेशा उन हाथों से गुजरना पड़ता है जो मुफ्त की कमाई पर ही जीना जानते हैं। सभी किसानों की तरह हरकिशन अपने आप को असहाय पाकर मचल उटा। वहीं लच्छोबाई ने खाट पकड़ ली। बीमारी अपने प्रकोप के स्तर से गरीबों को अनभिज्ञ रखना चाहती है। बीमारी क्या है, कैसी है आदि सिर्फ डाक्टर ही बता सकता है, पर उनके ज्ञान की तिजोरी बिना पैसे के खुलती भी तो नहीं है। लच्छो बीमार थी और गरीब की बीमारी उसकी सृष्टि को खाट के चौखट के अंदर सीमित कर देती है। हरकिशन के अंतः की उथल-पुथल भी इस सीमा को लाँधने की हिम्मत नहीं कर पा रही थी।